TPLAS ลั่นผลงานปีนี้โต อานิสงส์ “คนละครึ่ง” หนุนดีมานด์ “ถุง – กล่องกระดาษ” พุ่ง!
TPLAS ลั่นผลงานปีนี้โต อานิสงส์ “คนละครึ่ง” หนุนดีมานด์ “ถุง – กล่องกระดาษ” พุ่ง!
25 พ.ย. 2563

นายอภิรัตน์ ธีระรุจินนท์ รองกรรมการผู้จัดการ บริษัท ไทยอุตสาหกรรมพลาสติก (1994) จำกัด (มหาชน) หรือ TPLAS เปิดเผยว่า ภาพรวมอุตสาหกรรมด้านบรรจุภัณฑ์ รูปแบบกล่องบรรจุอาหาร และบรรจุภัณฑ์พลาสติก รูปแบบถุงอาหาร ในช่วงไตรมาสสุดท้ายของปีนี้ ยังคงเติบโตจากความต้องการใช้ของผู้บริโภคจากกลุ่มลูกค้า อาทิ ยี่ปั๊ว ซาปั๊ว เพิ่มขึ้นกว่า 10 – 15 % เมื่อเทียบเปรียบกับช่วงต้นปีที่ผ่านมา
ประกอบกับรัฐบาลมีนโยบายกระตุ้นเศรษฐกิจ ภายใต้โครงการคนละครึ่ง ส่งผลให้ยอดดีมานด์การใช้บรรจุภัณฑ์รูปแบบกล่องบรรจุอาหาร และ ถุงอาหาร (ถุงร้อน – ถุงหูหิ้ว) เพิ่มสูงขึ้น เนื่องจากผู้บริโภคเริ่มกลับจับจ่ายใช้สอยคึกคักมากขึ้น ทำให้ความต้องการใช้ผลิตภัณฑ์ประเภทบรรจุภัณฑ์ต่างๆ มีความต้องการต่อเนื่อง โดยจะเห็นได้จากยอดประมาณการดีมานด์ ที่รอจ่อเข้ามาประมาณเฉลี่ย 700 – 800 ตันต่อเดือน
นอกจากนี้ ยังได้กล่าวยอมรับว่า จากแผนการปรับกลยุทธ์ทางการตลาด โดยศึกษาความต้องการของผู้บริโภคเกี่ยวกับบรรจุภัณฑ์ตั้งแต่ช่วงต้นปีที่ผ่านมาพบว่า ความต้องการใช้บรรจุภัณฑ์ประเภทพลาสติกถนอมอาหาร ถุงใส่อาหาร ยังคงมีความต้องการอย่างต่อเนื่อง ส่งผลให้บริษัทฯ เร่งขยายไลน์การผลิตใหม่ๆ เพิ่มขึ้น โดยเฉพาะบรรจุภัณฑ์กล่องกระดาษบรรจุอาหาร เพื่อเป็นสินค้าทดแทนกล่องโฟม ที่คาดว่าจะมีการยกเลิกใช้ในภาย 1 – 2 ปีนี้
พร้อมทั้งนี้ บริษัทฯ ยังได้เตรียมความพร้อมเพิ่มไลน์ผลิตไปยังบรรจุภัณฑ์กระดาษในรูปแบบ จาน ถ้วย เพื่อเพิ่มความหลากหลายของผลิตภัณฑ์มากขึ้น และจากแผนธุรกิจดังกล่าวส่งผลให้บริษัทฯ ประมาณการภาพรวมปี 2563 ว่าจะมีอัตราการเติบโตเพิ่มขึ้นเมื่อเทียบกับช่วงปีที่ผ่านมา
รองกรรมการผู้จัดการ TPLAS ยังได้กล่าวทิ้งท้ายว่า ขณะนี้บริษัทฯ ได้ดำเนินการติดตั้งเครื่องจักร 4 เครื่อง สำหรับรองรับไลน์การผลิตผลิตภัณฑ์บรรจุภัณฑ์กระดาษในทุกๆ รูปแบบ เป็นที่เรียบร้อยแล้ว ซึ่งภายหลังการติดตั้งแล้วเสร็จ จะส่งผลให้ในปี 2564 บริษัทฯ จะมีกำลังผลิตเพิ่มขึ้น ในเชิงพาณิชย์เป็น 12 ล้านใบต่อปี จากปัจจุบันบริษัทฯ มีกำลังผลิตอยู่ที่ 6 ล้านใบต่อปี ซึ่งผลจากการปรับกลยุทธ์แบบเชิงรุกดังกล่าว จะสามารถตอบโจทย์ความต้องการของกลุ่มลูกค้าที่รักษ์สิ่งแวดล้อม และจะสร้างมูลค่าเพิ่มให้กับบริษัทฯ ในอนาคตได้ต่อเนื่อง